**Permittering ved arbeidsstans hos bedriftens kunder/leverandører**

Dette formularet benyttes når det er streik hos bedriftens kunder/leverandører og bedriften må permittere de ansatte. Hovedavtalen bestemmer at det i slike tilfeller ikke gjelder noen bestemt varslingsfrist. Men etter hovedavtalen § 7-3 nr. 4 plikter likevel bedriften å gi varsel om dette så tidlig om mulig. Selv om det ikke gjelder noen varslingsfrist på 14 dager, anbefaler vi at bedriften gir beskjed til de ansatte om dette når det oppstår konflikt i annen bedrift/underleverandør og det kan bli aktuelt å permittere.

Når det er klart at det er nødvendig med permittering, må det sendes et permitteringsvarsel. Mal for dette finnes nedenfor.

 **Innholdet i et permitteringsvarsel**

Nav opplyser at et permitteringsvarsel må inneholde:

* informasjon om bakgrunnen for permitteringen
* datoen når arbeidstaker blir varslet om permitteringen
* datoen når permitteringen starter og hvor lenge den vil vare
* navnet på den som blir permittert
* informasjon om arbeidstaker permitteres helt eller delvis
* arbeidsgivers underskrift

For at Nav skal kunne behandle søknaden om dagpenger, må det i tillegg gis informasjon om:

* hvorvidt partene på arbeidsplassen er enige om permitteringen
* stillingsprosenten til den som permitteres
* når den permitterte ble ansatt i bedriften

**Ingen arbeidsgiverperiode**

Ved alminnelige permitteringer vil arbeidsgiver normalt måtte betale lønn i en arbeidsgiverperiode når varslingsfristen er ute og permitteringen starter. Dette gjelder ikke ved permittering som følge av arbeidskamp. I tilfeller hvor flere permitteringsgrunner gjør seg gjeldende, vil adgangen til å unntas fra denne lønnsplikten avhenge av om konsekvensene av arbeidskamp kan sies å være hovedårsaken.

 **Permitteringsvarsel – arbeidsstans hos våre kunder/leverandører**

Bedriftens navn: \_\_

Sted/dato: \_\_

Til den ansatte (navn): \_\_

Den ansattes stillingsprosent: \_\_\_ %

Den ansattes tiltredelse (ansettelsestidspunkt): dd.mm.åååå

Det vises til konferanse med de tillitsvalgte den [dato]. [Partene, bedriften og tillitsvalgte er enige om at det foreligger saklig grunn for å permittere.]

Streik hos våre kunder/leverandører har ført til at vi helt eller delvis vil bli avskåret fra å utføre våre oppdrag. Dette fører til at vi ikke kan sysselsette våre ansatte på en forsvarlig måte, og derfor må permittere.

Du permitteres derfor \_\_\_ % fra din stilling med virkning fra [dags dato/ dato].

Permitteringens lengde er inntil videre.

Dette brev gjelder som bevis for permittering overfor NAV.

Vennlig hilsen

\_\_\_\_

[Navn på bedriftens representant]

[Stilling]